[{"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000005", "text": "Y Newyddion DiweddarafDigwyddiadau ar y gweill"}, {"text_idx": "#000006", "text": "Deall digidol yn drylwyr: cipolwg ar ein gwir botensial."}, {"text_idx": "#000007", "text": "Mae ein Cyfres Ddigidol wedi taflu goleuni ar y dimensiynau lluosog sy\u2019n ffurfio parth digidol amrywiol iawn P-RC. Rydyn ni wedi rhoi sylw i llawer o lwyddiannau, mae llawer o heriau wedi\u2019u datgelu \u2013 ac mae un peth yn glir. Mae gan dde-ddwyrain Cymru\u2019r sylfaen, y fframwaith, y potensial a\u2019r manteision i adeiladu economi ddigidol sydd a\u0302\u2019r gallu i ragori\u2019n genedlaethol a chystadlu\u2019n fyd-eang ..."}, {"text_idx": "#000008", "text": "O\u2019n clwstwr Lled-ddargludyddion Cyfansawdd i\u2019r Deallusrwydd Artiffisial sy\u2019n trawsnewid pob menter ledled y rhanbarth, rydym wedi gweld sut mae digidol yn pweru ein Sectorau Blaenoriaeth. Mae\u2019r canlyniadau eisoes yn eithaf syfrdanol, gyda digidol yn gyfrifol am fentrau sydd wir yn newid pethau, megis datblygiadau mawr yn y maes technegol meddygol fel Technoleg Sterileiddio Plasma COVID-19 Creo Medical, yn ogystal ag ennill clod yn y diwydiant technoleg ariannol i Yoello a Fintech Cymru \u2013 a gwneud rhaglen Datgarboneiddio Clwstwr Diwydiannol De Cymru yn bosibl, fydd yn arwain ein taith tuag at sero."}, {"text_idx": "#000009", "text": "Ymhlith ein nodweddion ymgyrchu, rydym wedi dathlu cymwysterau P-RC mewn seiberddiogelwch sy\u2019n galluogi digidol ac sydd ar flaen y gad yn rhyngwladol, lle mae Wolfberry (a bleidleisiwyd yn gwmni Seiberddiogelwch mwyaf arloesol y DU), Alert Logic, Awen Collective a Thales yn amlwg iawn \u2013 a lle mae ffigurau allweddol fel yr Athro Pete Burnap o Brifysgol Caerdydd yn datblygu cydweithrediadau Ymchwil a Datblygu Seiber o safon ryngwladol, megis Canolfan Ragoriaeth fyd-eang Airbus mewn Dadansoddeg Seiberddiogelwch, sydd wedi\u2019i lleoli yn y P-RC. Mae\u2019n gyfuniad sydd wedi creu mainc arbrofi seiber unigryw \u2013 rhywbeth nad yw hyd yn oed Llundain, Efrog Newydd a San Francisco yn meddu arno \u2013 yma yn ein rhanbarth."}, {"text_idx": "#000010", "text": "Ym mhob ystyr y gellir ei ddychmygu, mae digideiddio cynhyrchu, trin a throsglwyddo data wedi newid bron pob agwedd ar ein bywydau, yn enwedig yn y sector cyhoeddus \u2013 gyda\u2019n cyfres yn arddangos datblygiadau arloesol sy\u2019n cynnwys cydweithrediad Cynghorau Blaenau Gwent a Thorfaen a\u0302 Chyngor Castell-nedd Port Talbot ar brosiect arloesol i wella profiad pobl o gael mynediad at wasanaethau gofal cymdeithasol i oedolion ar-lein, yn ogystal a\u0302 dathlu gwaith Cyngor Bwrdeistref Sirol Caerffili yn awtomeiddio ceisiadau am brydau ysgol am ddim yn ddigidol, gan arwain at blant ysgol yn gallu mwynhau pryd maethlon ar ddiwrnod eu cais."}, {"text_idx": "#000011", "text": "Ar lefel fwy macro, fe wnaethon ni hefyd waith cwmpasu ar raglen chwyldroadol GIG Cymru, Gwasanaethau Digidol i Gleifion \u2013 y llwyfan mewngofnodi unigol cyntaf yn y byd, fydd yn democrateiddio\u2019r llif gwybodaeth rhwng cleifion a\u2019r \u2018System\u2019. Wedi\u2019u datblygu yma yn ne-ddwyrain Cymru, mae arloesi o\u2019r fath yn ysbrydoli P-RC i ymchwilio i\u2019r cysyniad o ganolfan weithrediadau \u2018rhanbarth clyfar\u2019 ar gyfer data digidol \u2013 gan gyfuno data allweddol o bob rhan o P-RC, i lywio\u2019r broses o wneud penderfyniadau\u2019n well, mesur llwyddiant ein hymyriadau; a\u2019n galluogi\u2019n barhaus i addasu a gwella."}, {"text_idx": "#000012", "text": "Mae ein cyfres ddigidol hefyd wedi dangos sut mae awydd mawr am gydweithio a chydgynhyrchu wedi sbarduno twf yr economi ddigidol ledled de-ddwyrain Cymru \u2013 gan ddangos gallu aruthrol i rannu gwybodaeth, adnoddau a chyfleoedd ledled ein rhanbarth, yn fwyaf trawiadol efallai yn y cymunedau cydweithredol sy\u2019n nodwedd allweddol o lwyddiant busnesau bach a chanolig digidol ledled y P-RC. O\u2019r gymuned hynod a adeiladwyd gan Tramshed Tech, i\u2019r \u2018cartrefi\u2019 digidol ysbrydoledig a ddarparwyd gan Barclays Eagle Labs, Gloworks, Hackspace, Meanwhile House, Rabble Studio, Tec Marina, The Arcade Vaults, The Sustainable Studio a Welsh ICE, mae\u2019n galonogol iawn gweld cymunedau cydweithredol P-RC yn tyfu o flwyddyn i flwyddyn, ledled y rhanbarth."}, {"text_idx": "#000013", "text": "Yn fwyaf perthnasol o\u2019r cyfan efallai, rydym wedi manylu ar sut mae ein fframwaith addysgol yn rhoi gobaith mawr i ni o ran meithrin y cyfalaf dynol sydd mor hanfodol ar gyfer dyfodol digidol. Rydym yn byw mewn rhanbarth sy\u2019n rhoi\u2019r un pwyslais i \u2018ddigidol\u2019 a\u0302 llythrennedd a rhifedd \u2013 drwy Fframwaith Cymhwysedd Digidol Llywodraeth Cymru (sy\u2019n nodi sut mae cymhwysedd digidol yn cael ei integreiddio i\u2019r cwricwlwm) a Fframwaith Sgiliau \u2018Yn Barod am y Dyfodol\u2019 P-RC a fydd yn helpu pawb i ddatblygu eu sgiliau digidol cyn gynted a\u0302 phosibl, gan adeiladu sylfaen ar gyfer dysgu sgiliau digidol gydol oes."}, {"text_idx": "#000014", "text": "Mae\u2019r sylfaen eisoes yn gryf. Rydym wedi gweld sut mae pedwar o\u2019r 11 darparwr CyberFirst \u2018Aur\u2019 yn y DU yn ysgolion a cholegau yn ein rhanbarth ni, sut mae cydweithio, fel partneriaeth Coleg Seieber Cymru rhwng Coleg Pen-y-bont ar Ogwr, Coleg Gwent a Phrifysgol De Cymru, yn creu llwybrau newydd i yrfaoedd technoleg ar gyfer cenhedlaeth newydd o ddysgwyr digidol. Rydym hefyd wedi gweld sut mae mentrau dysgu newydd megis y Ganolfan Camfanteisio Digidol Genedlaethol, yr Academi Meddalwedd Genedlaethol a\u2019r athroniaeth ddigidol sy\u2019n canolbwyntio ar bobl a arferir ym Mhrifysgol Metropolitan Caerdydd i gyd yn meithrin sgiliau cyflogadwy: galluoedd allweddol fydd yn galluogi ein poblogaeth waith addasu wrth i\u2019n heconomi a\u2019n cymdeithas gynyddol ddigideiddio newid ac ail-lunio."}, {"text_idx": "#000015", "text": "Fframio ein llwyddiant yn y dyfodol"}, {"text_idx": "#000016", "text": "Yn y pen draw, wrth gwrs, mae\u2019r gyfres hon wedi dangos sut mae ein hecosystem ddigidol eisoes yn cynhyrchu mentrau sy\u2019n perfformio\u2019n wych: o uncornau posibl AMPLYFI a Sonovate, i wasanaethau esblygiad digidol Box UK \u2013 a\u2019r tai o\u0302l-gynhyrchu sydd wedi ennill Oscars ac sydd wedi rhoi diwydiannau creadigol P-RC ar flaen y llwyfan, yn arwain Ffilm a Theledu yn fyd-eang."}, {"text_idx": "#000017", "text": "Wrth i 2021 ddirwyn i ben ac wrth i ni gymryd ein camau nesaf yn y bedwaredd oes ddiwydiannol hon, rydym yn dawel hyderus bod P-RC ar drothwy rhywbeth arbennig \u2013 cyfnod wedi ei yrru\u2019n ddigidol sy\u2019n addo ffyniant cynaliadwy a chyfle gwych i\u2019r rhai sy\u2019n gallu arloesi\u2019n barhaus a chyflawni eu gweledigaethau a\u2019u huchelgeisiau digidol yn gyson."}, {"text_idx": "#000018", "text": "Boed i ni sicrhau ein bod yn manteisio ar y cyfleoedd hynny \u2013 ac yn gwireddu\u2019r uchelgeisiau hynny."}, {"text_idx": "#000021", "text": "Media Cymru: piblinell arloesi sy\u2019n barod ar gyfer gweithredu"}, {"text_idx": "#000023", "text": "Media Cymru: adeiladu math newydd o economi greadigol ar gyfer llwyddiant diogel yn y dyfodol"}, {"text_idx": "#000024", "text": "Os hoffech dderbyn copi\u0308au o'n cylchlythyrau, cwblhewch y ffurflen gyda'ch manylion isod."}]